ЩIалэгъуалэ десантыр Iуащхьэмахуэ лъапэ щотIысыкI
Мы Iуэхур траухуащ Кавказым папщIэ екIуэкIа зауэ гуащIэхэм зэрыщIидзэрэ илъэс 75-рэ зэрырикъум. «Нэмыцэ аэродром» — аращ зэреджэр Iуащхьэмахуэ и дыгъэмыхъуэ лъэныкъуэмкIэ щыIэ бгы лъагэм къытет тафэшхуэм.
ЗэраIуэтэжымкIэ, а щIыпIэм 1942 гъэм и шыщхьэуIу — фокIадэ мазэхэм нэмыцэ кхъухьлъатэхэр къыщытIысауэ щытащ. ШыщхьэуIум и 29-м 2-нэ фочауэ дивизием и штабым мыпхуэдэ хъыбар къыIэрыхьат: «Тафэр нэмыцэхэм къагъэсэбэп, «Фокке-вульф» бомбэзехьэ кхъухьлъатэхэр къыщагъэтIысын папщIэ».
Сытыт абыхэм а щIыпIэр зэращIынур? ТхакIуэ икIи журналист Котляров Виктор абы тхылъ зыбжанэ триухуащ. Абыхэм япэджэж щIыкIэу, Ставрополь крайм и авиацэ клубым хэт щIалэхэмрэ хъыджэбзхэмрэ Iуэхугъуэ щхьэпэ къызэрагъэпэщащ. Мы Iуэхум пасэу зыхуагъэхьэзырат: щIыпIэм и щытыкIэр къапщытащ, гъунапкъэхъумэхэм ягурыIуащ. Утыкум щаукъуэдиящ ТекIуэныгъэ Иным и Бэракъыр зыхэдыкIа щэкI бгъуэшхуэр (метр 20 и кIыхьагъыу, 10 и бгъуагъыу).
Десантым хэтхэр парашюткIэ къыщелъэну зэманыр къэсащ. А махуэр хуабжьу дыгъэпст икIи хуабэт, уафэм зы пшэ Iэрами теплъагъуэртэкъым. Псоми къащхьэщытт Европэм и бгы нэхъ лъагэ дыдэ Iуащхьэмахуэ.
Эммануэль и хуейм ущежьэу пщыIэхэр здэщыт щIыпIэм унэсын папщIэ, зы сыхьэт гъуэгу зэпыпчын хуейт, абы щыгъуэми лъагъуэ задэм утету. Ауэ къызэгъэпэщакIуэхэр яубзыхуа псоми пэлъэщащ, я мурадыр зрагъэхъулIащ.
АН-2 кхъухьлъатэр уафэбгъум къыщыунэхущ, къэблагъэри, къызэхуэсахэм я щхьэщыгум зыщигъэзащ, иужькIэ Хэку зауэшхуэм и бэракъхэр зыIыгъ парашютист 11-р зэкIэлъхьэужьу къригъэхащ. ЩIым къыхуесых парашют бырыбахэр уэгум щхъуэкIэплъыкIэу щызэпщIэпщIыпщIэрт. НыбжьыщIэхэр хухаха щIыпIэм IэкIуэлъакIуэу къыщытIысащ. Абыхэм я нэхъыбэр 200-рэ, уеблэмэ 300-рэ нэхъапэм парашюткIэ къелъат.
Абдеж щекIуэкIа пэкIу кIэщIым тхакIуэ икIи журналист Котляров Виктор къыщыпсэлъащ икIи «Аненербе и щэхухэр къалъыхъуэу» зыфIища и тхылъыр десантым хэта псоми тыгъэ яхуищIащ.
КЪУМАХУЭ Аслъэн.
